Haraldur keypti Hafmeyjuna - og náði sér í hærri Fljótshlíðing Haraldur Sturlaugsson á Akranesi keypti í dag styttuna Hafmeyjuna eftir Nínu Sæmundsson , sem reynt var að selja á uppboði Gallerís Foldar í fyrrakvöldi Ekki fékkst viðunandi lágmarksboð í verkið á uppboðinu og keypti Haraldur styttuna af innflytjanda hennar í dag . Hafmeyjunni hefur nú verið komið fyrir á stalli á sýningunni Íþróttir í 100 ár sem opnuð var á Akranesi í síðustu viku . “ Þar sem þessi fræga stytta virtist vera orðin munaðarlaus rann mér það til rifja . Sér í lagi þar sem listakonan Nína Sæmundsson var Fljótshlíðingur , fædd á næsta bæ við Hlíðarenda , í Nikulásarhúsum . Ég hef alltaf verið veikur fyrir konum úr Fljótshlíðinni og Hafmeyjan er meira að segja nokkrum sentimetrum stærri en hún Ingibjörg mín , ” sagði Haraldur í gamansömum tóni þar sem hann var ásamt Ingibjörgu Pálmadóttur eiginkonu sinni að koma styttunni fyrir í sýningarhúsnæðinu við Stillholt á Akranesi síðdegis í dag . “ Innan tíðar ætla ég að samræma opnunartíma sýningarinnar við opnunartíma verslana hér á Akranesi . Hingað getur fólk því komið í rólegheitum , skoðað íþróttasýninguna , listaverkið og brugðið sér í búðir í miklu afslappaðra umhverfi en býðst annarsstaðar , ” sagði Haraldur . Sýningin Íþróttir í 100 ár verður opin um næstu helgi frá klukkan 13 - 18 en frá og með miðvikudeginum 16. desember verður hún opin daglega til jóla til kl. 22 . Eins og frægt er orðið var afsteypu af listaverkinu Hafmeyjunni komið fyrir í Reykjavíkurtjörn 1959 en var sprengd í loft upp ári síðar . Frummyndin hefur hins vegar verið í Kaliforníu í hálfa öld , en styttuna gerði Nína lýðveldisárið 1944 um svipað leiti og fyrsti Íslandsmeistaratitillinn í knattspyrnu kom á Skagann .